
[bookmark: TextBodyBegin]Euroopa Parlament,
–	võttes arvesse oma varasemaid resolutsioone Tuneesia kohta,
–	võttes arvesse ELi-Tuneesia assotsieerimislepingut,
–	võttes arvesse ELi-Tuneesia vastastikuse mõistmise memorandumit,
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et jurist ja ajakirjanik Sonia Dahmani vahistati 2024. aasta mais Tuneesia advokatuuri büroos pärast tema esinemist telekanalis Carthage+; arvestades, et vahistamisest alates on tema üle kohut mõistetud viies eraldi menetluses ja ta on kolm korda süüdi mõistetud; arvestades, et kavas on veel kohtuprotsesse ja tema karistuseks võib kokku kujuneda kuni 24 aastat vangistust;
B.	arvestades, et Sonia Dahmanit peetakse kinni ebainimlikes ja alandavates tingimustes ning tal puudub võimalus saada arstiabi;
C.	arvestades, et tema õde Ramla Dahmani mõisteti 2025. aasta juulis tagaselja süüdi valeuudiste levitamises;
1.	mõistab hukka juristi ja meediakommentaatori Sonia Dahmani meelevaldse kinnipidamise, kohtuliku ahistamise ja süüdimõistmise;
2.	nõuab Sonia Dahmani ja kõigi väljendusvabaduse õiguse kasutamise eest kinni peetud isikute, sealhulgas poliitvangide ja inimõiguste kaitsjate viivitamatut ja tingimusteta vabastamist; nõuab tungivalt, et Tuneesia ametivõimud loobuksid kõigist Sonia Dahmani ja tema õe vastu esitatud süüdistustest ning lõpetaksid nende perekonna ahistamise;
[bookmark: _Hlk214916283]3.	mõistab hukka tingimused, milles Sonia Dahmanit kinni peetakse, sealhulgas ebapiisava arstiabi, piiratud suhtluse tema perekonna ja õigusnõustajaga ning kohtuistungite edasilükkamise, samuti mitme kohtuasja algatamise, mille eesmärk on tema kinnipidamist pikendada;
4.	nõuab, et Tuneesia ametivõimud kaitseksid kogunemis- ja väljendusvabadust, tagaksid kohtusüsteemi sõltumatuse, hoiaksid ära täidesaatva võimu sekkumise kohtusüsteemi ülesannetesse ning kaitseksid Tuneesia põhiseadusega tagatud õigusi ja vabadusi; mõistab hukka sagenenud meelevaldsed kinnipidamised, poliitiliselt ajendatud tagakiusamise ja vabaduste piiramise;
5.	nõuab, et tunnistataks täielikult kehtetuks dekreet-seadus nr 54, mille põhjal on esitatud süüdistusi arvamuste avaldamise eest, ning kõik kuritarvitamist võimaldavad õigusaktid, mida kasutatakse vabaduste piiramiseks;
6.	nõuab, et ELi institutsioonid väljendaksid sügavat muret inimõiguste olukorra halvenemise pärast Tuneesias ja jätkaksid koordineeritud diplomaatilist tegevust, mille eesmärk on hõlbustada poliitvangide vabastamist;
7.	kutsub Tuneesia ametivõime üles täitma oma kohustusi, mis tulenevad rahvusvahelisest inimõigustealasest õigusest ja ELi-Tuneesia assotsieerimislepingust; võtab teadmiseks ELi-Tuneesia assotsiatsiooninõukogu kohtumise hiljutise edasilükkamise ning palub komisjonil seada inimõiguste olukord Tuneesiaga peetava poliitilise dialoogi, talle antava rahalise abi ning temaga tehtava julgeolekualase koostöö ja sõlmitavate lepingute keskmesse;
8.	väljendab vankumatut solidaarsust Tuneesia kodanikuühiskonna, inimõiguste kaitsjate, sõltumatu meedia ja ajakirjanike ning juristide ühendustega; kutsub komisjoni üles reageerima Tuneesia valitsuse otsusele blokeerida kodanikuühiskonna organisatsioonide pangakontod; rõhutab õigusala töötajate otsustavat rolli õigusriigi ja kohtusüsteemi usaldusväärsuse kaitsmisel;
9.	ärgitab Tuneesiat tegelema arvukate probleemidega piirkonnas ning kaitsma inimõigusi ja demokraatiat;
10.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele ning Tuneesia ametivõimudele.

